Róbert ezután elhagyta Antiochiát és a sereg Toulouse-i Rajmund vezetésével elfoglalta Maarrat an-Numán városát. A győzelem után Rajmund megpróbálta megvesztegetni Róbertet (akinek 6000 aranyat ajánlott) és más lovagokat, hogy Bohemund helyett az ő követelését támogassák az antiochiai fejedelmi címre, de sikertelenül. Rajmund ekkor, 1099 januárjában Jeruzsálem felé, délnek vette az irányt, míg Róbert és Gottfried visszatértek Antiochiába és csak februárban, Arqa ostrománál csatlakoztak ismét a sereghez. Ez év júniusában Róbert és Bearni Gaston vezette a keresztesek elővédjét Ramla alá, és ezután Tarantói Tankréddel expedíciót vezettek Szamáriába, hogy fát szerezzenek Jeruzsálem készülő ostromához. A várost július 15-én foglalták el a keresztesek és ekkor Róbert csatlakozott Gottfried-hez és az ő trónkövetelését támogatta. Augusztus 9-én részt vett a fátimida kalifa al-Afdal Sáhansáh felmentő serege elleni, Askelón mellett megvívott győztes csatában, ahol a keresztesek fő seregrészében harcolt.